Anton LaVey

Anton Szandor LaVey, gebore Howard Stanton Levey (11 April 1930 – 29 Oktober 1997) was die stigter en Hoëpriester van die Kerk van Satan en daarnaas ook 'n skrywer, okkultis, musikant en akteur. Hy is die skrywer van The Satanic Bible en die stigter van die LaVeyaanse Satanisme, 'n sintese van sy persoonlike beskouing van die menslike natuur en die insigte van 'n aantal filosowe wat wysgerige denkrigtings soos materialisme en individualisme voorgestaan het. LaVey het ten opsigte van sy leerstellings nie aanspraak gemaak op "bonatuurlike inspirasie" nie. Hy het "Satan" nie as 'n letterlike godheid of wese beskou nie, maar as 'n geskiedkundige en literêre figuur wat aardse waardes versinnebeeld.

In die onstuimige 1960's was daar min name wat soveel reaksie by mense uitgelok het as Anton Szandor LaVey.

Met uitsprake soos dat God nie bestaan nie en dat elke mens "Satan in hom" moet aanbid, het LaVey, met sy kaalgeskeerde kop en spitsbaardjie, veral in die VSA oornag die simbool geword van alles wat boos en anti-establishment was. Vandag is daar egter mense wat meen dat LaVey grootliks 'n selfgemaakte legende was wat daarop uit was om aandag te trek en roem te verwerf.
Biografiese inligting dalk vals

Inligting in twee biografieë wat onderskeidelik in 1974 en 1990 oor LaVey gepubliseer is, lyk of dit dalk nie ooreenstem met inligting op dokumentasie wat ná LaVey se dood aan die lig gekom het nie. Só blyk dit uit sy geboortesertifikaat dat LaVey eintlik gebore is as "Howard Stanton Levey" en dat sy ouers se name Michael en Gertrude was- en nie Joseph en Augusta soos hy voorgegee het nie. Dit blyk ook dat LaVey se verduideliking dat sy Transsilvaniese Roma-ouma hom aan die okkulte bekend gestel het, dalk onwaar was aangesien sy ouma Oekraïens was en dat hy geen Roma-voorgeslagte gehad het nie.

Ander besonderhede waarvan die korrektheid betwyfel word, is dat hy Duitsland in 1945 besoek het, waar hy onder meer rolprente gewys is van "hoogs geheime" Sataniese groepe en hul rituele, dat hy op vyftienjarige ouderdom 'n hobospeler in die San Francisco-balletorkes was, dat hy as sewentienjarige 'n leeutemmer geword het by die Clyde Beaty-sirkus, dat hy 'n passievolle liefdesverhouding met die aktrise Marilyn Monroe gehad het voordat sy bekend geword het, dat die aktrise Jayne Mansfield 'n lid was van die Kerk van Satan en dat hulle ook 'n verhouding gehad het, dat hy Kriminologie aan die San Francisco-stadskollege studeer het en 'n polisie-fotograaf was, dat hy as tegniese adviseur gedien het tydens die verfilming van Roman Polanski se rolprent Rosemary's Baby (1968) en dat hy 'n multi-miljoenêr was.

LaVey se eerste vrou, Diana, beweer verder dat hy die Kerk van Satan gestig het as bemarkingsfoefie om aandag te trek ná 'n voorstel van Edward Webber, 'n joernalis, en dat dié kerk nooit in die 1970's "honderde duisende" lede gehad het soos LaVey beweer het nie, maar minder as driehonderd.
Wêreldwye impak

Wat egter nie betwyfel kan word nie, is dat die moderne Religieuse Satanisme deur LaVey se toedoen eers in die VSA en daarna oor die wêreld as georganiseerde religie na vore getree het. Die Kerk van Satan het vandag geregistreerde lede regoor die wêreld en sy Satanic Bible en ander geskrifte word steeds deur die meeste Sataniste as gesaghebbend aanvaar.

Interessant genoeg, is dit nie net feite oor LaVey se lewe waaroor daar onsekerheid bestaan nie, maar ook oor sy dood. Die inskrywing op sy doodsertifikaat waarvolgens hy op 31 Oktober 1997 - Allerheiligeaand (Engels: "Halloween") - gesterf het, is moontlik deur sy volgelinge vervals om groter impak aan sy afsterwe te gee. In 'n ondersoek deur die stadsowerheid van San Francisco is bevind dat LaVey reeds twee dae vroeër, op 29 Oktober, dood is.
Verwysings

Kategorie:Amerikaanse okkultiste
Kategorie:Sataniste
Kategorie:Spirituele leiers
Kategorie:Geboortes in 1930
Kategorie:Sterftes in 1997